पोकरण. पार्षद लालसिंह पंवार ने नगरपालिका के अधिशासी अधिकारी को एक ज्ञापन सुपुर्द कर कस्बे की विभिन्न समस्याओं के निराकरण की मांग की। पार्षद पंवार ने गांधी चौक से फलसूण्ड तिराहे तक सीवरेज लाइन लगाने, फलसूण्ड तिराहे से जैसलमेर रोड तक क्षतिग्रस्त डिवाइडरों की मरम्मत करवाने, वार्ड संख्या नौ व 18 में क्षतिग्रस्त सडक़ों व नाले नालियों की मरम्मत करवाने, राउमावि मैदान में स्थित मिनी स्टेडियम में विकास कार्य करवाने, कस्बे के भीड़ भाड़ भरे क्षेत्रों पर सीसीटीवी कैमरे लगाने, रामदेवसर तालाब जाने वाले मार्ग पर डामरीकरण करवाने, विभिन्न कॉलोनियों की लौटरी जल्द खोलने की मांग की। उन्होंने बताया कि यदि इन समस्याओं का शीघ्र निराकरण नहीं किया गया, तो उनकी ओर से धरना देकर विरोध प्रदर्शन किया जाएगा।